इनें सबनें च इक छड़ा संघासनै पर बैठा दा मनुक्ख गै चेतन हा। इस्सै मनुक्खै दी चेतन सत्ता कन्ने शह्‌रै दे सारे जंत्रमय जीव-जंत जानदार मलूम हुंदे हे। जियां मनुक्खै दे शरीरै च चेतन आत्मा दी सत्ता द्वारा अचेतन इंद्रियां ते प्राण कम्म करदे न। उयां गे उस इक चेतन मनुक्खै दी सत्ता द्वारा सारे निरजीव नग्गरै दा कारोबार चलै करदा हा। रतन संघासनै पर बैठा दा ओ मनुक्ख नरवाहनदात्त ते गोमुख गी दिक्खियै अपने आसनै परा उट्ठेआ ते इनें दोनें गी बड़े आदर-मान कन्ने संघासनै कच्छ लेई गेआ। दोनें गी शैल आसनें पर बठाइयै ओ इनेंगी पुच्छ्न लगा— महाराज ! तुस दोए मित्तर किस कारण इस जुआड़ नग्गरै च आए। नरवाहनदत्त नै उसी अपनी राम-क्हानी सुनाई ते उस बचित्तर मनुक्खै कोला उदी राम-क्हानी सुनने दी इच्छा प्रगट कीती। उस मनुक्खै नै आपबीती क्हानी सुनाना इस चाल्ली शुरू कीती :-